Urmareste Modifică dimensiunea fontului: Play

Timişoara, 29 ian /Agerpres/ - Premierul Dacian Cioloş a declarat, vineri, la Timişoara, că el nu foloseşte echipaje de poliţie pentru a se deplasa în trafic şi că preferă să se trezească mai devreme pentru a ajunge la timp la birou.



Întrebat dacă renunţă la coloana oficială, în contextul în care, la Timişoara, ar fi venit fără un astfel de dispozitiv, premierul Cioloş a răspuns, într-o conferinţă de presă: "Nu am folosit. Nu ştiu ce înţelegeţi prin coloană oficială. Sunt nişte reguli pe care SPP-ul, conform legii, trebui să le asigure, dar nu am folosit poliţie şi nu o să folosesc niciodată. Prefer să mă trezesc cu 10-15 minute mai devreme ca să ajung la birou la timp decât să zăpăcesc lumea de cap, în Bucureşti sau în altă parte. E o chestie de bun simţ, dincolo de reguli, de protecţie, şi aşa mai departe. Trăim într-o societate modernă unde, indiferent că unul este prim-ministru şi altul e muncitor, trebuie să ne simţim la fel, cetăţeni, şi să ne asumăm, fiecare, rolul de cetăţean înainte de a ne pune în faţă funcţia pe care o avem, care e vremelnică şi e trecătoare".



În context, premierul Dacian Cioloş a refuzat să comenteze pe tema scandalului în care este implicat procurorul general Tiberiu Niţu, legat de folosirea coloanei oficiale.



"Nicicum nu comentez ( cazul Procurorului General-n.r.). Sunt autorităţi care trebuie să răspundă la aceste întrebări înainte să comenteze un prim-ministru", a afirmat Cioloş.



Procurorul şef al DNA, Laura Codruţa Kovesi, a solicitat sesizarea Senatului pentru formularea cererii de efectuare a urmăririi penale faţă de Gabriel Oprea, fost viceprim-ministru pentru Securitate Naţională şi ministru al Afacerilor Interne, în legătură cu săvârşirea a două infracţiuni de abuz în serviciu cu obţinere de foloase necuvenite pentru sine sau pentru altul în perioada în care a deţinut funcţia ministerială.



Infracţiunea de abuz în serviciu constă în folosirea resurselor umane şi materiale ale Ministerului Afacerilor Interne pentru a asigura, în mod nelegal, însoţirea deplasărilor efectuate de ministru cu echipaje ale poliţiei rutiere, potrivit unui comunicat al DNA transmis luni AGERPRES.



În dosarul deschis de DNA pe numele lui Gabriel Oprea, fost viceprim-ministru pentru Securitate Naţională şi ministru al Afacerilor Interne, se arată că procurorul general Tiberiu Niţu ar fi beneficiat în mod nelegal de coloană oficială. AGERPRES/(A, AS - autor: Doroteea Purcărea, editor: Vicenţiu Purcărea)